Nõukogu otsus,

25. märts 1996,

millega antakse Moldovale täiendavat makromajanduslikku finantsabi

(96/242/EÜ)

EUROOPA LIIDU NÕUKOGU,

võttes arvesse Euroopa Ühenduse asutamislepingut, eriti selle artiklit 235,

võttes arvesse komisjoni ettepanekut, [1]

võttes arvesse Euroopa Parlamendi arvamust [2]

ning arvestades, et:

Moldova viib läbi põhjalikke poliitilisi ja majanduslikke reforme ning teeb suuri jõupingutusi turumajandusmudeli rakendamiseks;

ühelt poolt Moldova ja teiselt poolt Euroopa Ühenduse ja selle liikmesriigid on alla kirjutanud partnerlus- ja koostöölepingu, mis aitab kaasa terviku koostöösuhte arengule;

Moldova asutused on palunud finantsabi rahvusvahelistelt finantseerimisasutustelt, Euroopa Ühenduselt ja teistelt kahepoolsetelt rahastajatelt; lisaks kavandatud rahastamisele Rahvusvahelise Valuutafondi ja Maailmapanga vahenditest, tuleb 1995. aastal katta 50 miljoni USA dollari suurune puudujääk, et toetada Moldova valitsuse reformidegaseotud poliitilisi eesmärke;

Moldova on Rahvusvahelise Valuutafondiga kokku leppinud reservkrediidi lepingu osas riigi majandusprogrammi toetamiseks; Rahvusvahelise Valuutafondi juhatus on 22. märtsil 1995 kõnealuse lepingu heaks kiitnud;

nõukogu on otsusega 94/346/EÜ [3] heaks kiitnud Moldovale kuni 45 miljoni eküü ulatuses antava makromajandusliku finantsabi; siiski on vaja täiendavat ametlikku abi, et toetada maksebilanssi, konsolideerida reservide saldot ja pehmendada selles riigis vajalikke struktuurireforme;

täiendav ühenduse laen Moldovale on asjakohane meede riigi rahaliste kohustuste vähendamiseks teiste riikide ees;

ühenduse laenu peaks haldama komisjon;

asutamislepingus ei nähta käesoleva otsuse vastuvõtmiseks ette muid volitusi peale artiklis 235 sätestatute,

ON VASTU VÕTNUD JÄRGMISE OTSUSE:

Artikkel 1

1. Ühendus annab Moldovale kuni 10 aastaks pikaajalist laenu põhiosaga kuni 15 miljonit eküüd, et tagada tasakaalustatud maksebilanss, tugevdada reservide saldot ja kergendada vajalike strukturaalsete reformide rakendamist.

2. Sel eesmärgil on komisjon volitatud laenama Euroopa Ühenduse nimel vajalikud vahendid, mis antakse laenu kujul Moldova käsutusse.

3. Laenu haldab komisjon, konsulteerides põhjalikult valuutakomiteega ja tegutsedes kooskõlas Rahvusvahelise Valuutafondi ja Moldova vaheliste lepingutega.

Artikkel 2

1. Komisjon on volitatud pärast valuutakomiteega konsulteerimist Moldova ametiasutustega kokku leppima laenuga seotud majanduspoliitiliste tingimuste osas. Kõnealused tingimused on kooskõlas artikli 1 lõikes 3 osutatud lepingutega.

2. Komisjon kontrollib korrapäraselt koostöös valuutakomiteega ja konsulteerides põhjalikult Rahvusvahelise Valuutakomiteega Moldova majanduspoliitika vastavust laenu eesmärkidele ja laenutingimuste täitmist.

Artikkel 3

1. Laen antakse Moldovale ühe osamaksena, mis makstakse välja artikli 2 sätete kohaselt tingimusel, et Moldova on rahuldavalt rakendanud Rahvusvahelise Valuutafondiga sõlmitud reservkrediidi lepingut.

2. Rahalised vahendid makstakse Moldova Riigipanka.

Artikkel 4

1. Artiklis 1 osutatud laenutehingute puhul kasutatakse samu väärtuspäevi ja need tehingud tohi ühendusele kaasa tuua tähtaegade teisendamist, mis tahes valuuta- või intressimäärariski ega muid kommertsriske.

2. Komisjon võtab Moldova soovil vajalikke meetmeid, et tagada varasema tagasimaksmise punkti lisamine lepingutingimustesse ja selle punkti kasutamine.

3. Moldova taotlusel ja kui asjaolud võimaldavad laenude intressimäära parandamist, võib komisjon refinantseerida täielikult või osaliselt oma esialgse laenu või korraldada ümber vastavad finantstingimused. Refinantseerimine või restruktureerimine teostatakse kooskõlas lõikes 1 sätestatud tingimustega ning ei põhjusta asjassepuutuva laenu keskmise tagasimaksetähtaja pikenemist ega refinantseerimise või restruktureerimise kuupäevaks laekumata kapitali kehtiva vahetuskursiga väljendatud summa suurenemist.

4. Kõik käesoleva otsuse kohaste tehingute sõlmimisel ja teostamisel tekkinud ühenduse kulud katab Moldova.

5. Valuutakomiteed teavitatakse vähemalt kord aastas lõigetes 2 ja 3 osutatud tehingute arengust.

Artikkel 5

Komisjon saadab vähemalt kord aastas Euroopa Parlamendile ja nõukogule hinnangut sisaldava aruande käesoleva otsuse rakendamise kohta.

Brüssel, 25. märts 1996

Nõukogu nimel

eesistuja

S. Agnelli

[1] EÜT C 15, 20.1.1996, lk 11.

[2] EÜT C 65, 4.3.1996.

[3] EÜT L 155, 22.6.1994, lk 27.

--------------------------------------------------